Frank Jensen (S), 2000-05-03:
Det er fru Birthe Rønn Hornbechs bemærkninger om beslutningsforslaget, der kalder mig herop igen.
Jeg er ked af, hvis jeg med min tale er kommet til at give Venstres ordfører et indtryk af, at jeg ikke tager problemet dybt alvorligt.
Jeg havde nogle ret kraftige formuleringer i min omtale af beslutningsforslaget, nemlig at jeg er enig med forslagsstillerne i, at vi skal skride ind og begrænse de store omkostninger, der er forbundet med at fjerne graffiti.
Jeg vil heller ikke afvise, at der kan anvendes samfundstjeneste over for folk, der har begået graffitihærværk, men det må bero på domstolenes konkrete vurdering af de forhold, der forelægges af anklagemyndigheden.
Når det er sagt, vil jeg understrege, at jeg er fuldstændig enig i, at vi samfundsmæssigt må finde frem til, hvad vi kan gøre for at påvirke holdningen blandt de unge.
Der er jo nogle trends, som gør sig gældende hos unge, og det blev trendy i slutningen af 1970'erne og begyndelsen af 1980'erne at lave graffiti, og det var nok dengang, der blev begået nogle fejl.
bygherrernes store plankeværker osv, så det på en eller anden måde blev legitimt, at grafitti skulle være et led i gadebilledet, specielt i forbindelse med store byggepladser, hvor der var sat store plankeværker op.
Så har det altså udviklet sig til, at det er blevet hærværk på både private og offentlige bygninger.
Hvordan får vi så stoppet en sådan proces?
Ja, jeg tror også de fleste af os kan huske billederne fra Murens fald i 1989, hvor folk bar stykker af Muren med masser af grafitti væk.
Det er nok svært, når der er sat en sådan modebølge i gang i den unge generation, at få de unge væk fra det, men jeg er helt enig i, at det her er hærværk, og at det har taget et omfang, hvor de samfundsmæssige omkostninger er alt, alt for store.
Jeg har lige set i dag, at alene Københavns Kommune har afsat 5 mio. kr. til at bekæmpe grafittihærværk her i byen.
Jeg tror, fru Birthe Rønn Hornbech deler mit synspunkt, nemlig at det mest præventive er risikoen for at blive opdaget.
Det er klart, at politiets patruljering i gadebilledet, også på de hot spot-områder i byen, hvor der er større risiko for kriminalitet, herunder denne form for hærværkskriminalitet, har en præventiv virkning ved at øge risikoen for, at man bliver afsløret, og det mener jeg er det allervigtigste.
Foranlediget af debatten vil jeg også gerne drøfte med Det Kriminalpræventive Råd, hvad vi kan gøre, og høre, om man her har nogle ideer til en kampagne for at sætte ungdommen i gang med noget andet end at lave grafittihærværk - finde nogle andre værdier, finde en anden måde at udtrykke sig på end ved at lave det, der jo har udviklet sig til graffiti, som på ingen måde er noget, der forskønner bybilledet.
Det vil jeg meget gerne tage initiativ til, og så vil jeg vende tilbage til Folketinget og oplyse, om der fra Det Kriminalpræventive Råds side kan komme gode ideer.
Så skal jeg sige, også foranlediget af fru Birthe Rønn Hornbech, at med hensyn til Københavns Byret er jeg helt enig
Det er specielt i Slutterigade, Hestemøllestræde og annekset i Kattesundet, hvor Københavns Byret har nogle bygninger med sandstensfacader, der er så nedbrudte, at de ikke er egnede til at blive renset for grafitti med den sædvanlige højtryksafrensning.
Jeg skal love fru Birthe Rønn Hornbech, at der bliver taget hånd om det. Allerede her i sommer og i begyndelsen af efteråret vil der ske en facaderenovering af de bygninger
under Københavns Byret, der stadig er mærkede af graffiti.
Der er afsat 26 mio. kr., ikke til afrensning af graffiti, men til en egentlig facaderenovering.
Domstolsstyrelsen kan tegne et abonnement hos enten Københavns Kommune eller et privat firma, så man også kan få fjernet graffiti, hvis de bliver udført igen, for jeg er helt enig i, at også her har vi selvfølgelig et ansvar for byens forskønnelse.